Tomáš, Erik, poslanec NR SR (2022-03-24):
Ak sa na toto pozerá verejnosť, neviem, či na balkóne je aj verejnosť, a v televízii si to pozerajú opatrovateľky, tak sa asi nestačia čudovať. Nestačia čudovať. Pán Dostál, vy končíte v parlamente, odchádzate, aspoň na záver ste sa mohli rozlúčiť takým dôstojnejším spôsobom. My tu riešime platy pre opatrovateľky a vy budete riešiť vizuálne pomôcky len preto, lebo som si dovolil na A3 bez akýchkoľvek iných úprav zväčšiť list Komory opatrovateliek Slovenska a zväčšiť list Asociácie poskytovateľov sociálnych služieb Slovenska. A vy to tu budete v rozprave riešiť a ani slovíčkom sa nedotknete samotnej podstaty tej témy. To fakt myslíte vážne, že toto ľudí zaujíma? Pán Dostál, toto myslíte, že teraz opatrovateľky potrebujú počuť? Že ja som zväčšil ich list na A3? A, pán predsedajúci, keď vás urazila moja poznámka o arogancii, no tak ja na nej trvám, pretože na jednej strane budete takou malosťou lipnúť na tom, že som ukázal tie listy v podobe A3 formátu, a na druhej strane, keď váš vládny koaličný poslanec nereaguje vo faktickej poznámke na predrečníka, čím jasne porušuje rokovací poriadok, tak hovoríte, že je to v poriadku. A toto je tá vaša malosť a toto je váš, vaša arogancia, ktorú vy predvádzate. Ale dobre nič už ukazovať nebudem, ale pre istotu sa vráťme k podstate. Takže ešte raz, pán Šefčík, pokiaľ ste tu hovorili o tom, jak sa vy super staráte o opatrovateľky, tak vám ešte raz prečítam to najpodstatnejšie: „Ako Komora opatrovateliek Slovenska chceme podporiť tento návrh aj kvôli našim členom, členkám, ktorí túto psychicky aj fyzicky náročnú prácu vykonávajú. Vláda Slovenskej republiky ponúka jednorazové odmeny a krátkodobé riešenia. Jednorazová odmena pracovníkov sociálnych služieb v súvislosti s mimoriadnym pracovným výkonom počas pandémie C-19 z pohľadu komory opatrovateliek nebola ani systematickým, ani spravodlivým riešením.“ A druhá, teraz vám prečítam z toho listu Asociácie poskytovateľov sociálnych služieb ešte raz. „Žiadali sme k predmetnej veci stretnutie s premiérom Slovenskej republiky, ale napriek mnohým urgenciám sa premiér touto otázkou nezaoberal a zástupcov našich organizácií neprijal. Mrzí nás to, pretože strany súčasnej vládnej koalície mali zvyšovanie platov opatrovateliek vo svojich volebných programoch a táto vláda to spomína aj vo svojom programovom vyhlásení. Preto vítame a oceňujeme, že si nutnosť zákonného a radikálnejšieho zvýšenia platov opatrovateliek a sestier v sociálnych službách uvedomuje najsilnejšia opozičná politická strana HLAS – sociálna demokracia a na rozdiel od vlády Slovenskej republiky urobila aj konkrétny krok. Jej poslanci navrhujú novelu spomenutého zákona.“ Pritom obe tieto organizácie v týchto stanoviskách píšu, že sú apolitickými organizáciami a ide o konkrétny, konkrétnu podporu tohto konkrétneho návrhu zákona. Preto som vám to chcel aj ukázať, aby ste to videli, že to reálne existuje, že ten zákon je proste dobrý, nie je náročný na štátny rozpočet. Tak čo tu teraz budete rozoberať vizuálne pomôcky alebo nie?! Tomu sa venujte, obsahu! Stlačte to tlačidlo a podporte to! Nie je to náročné, je to len prechodné ustanovenie, je to len na tri roky, pretože od roku 2026 ste sľúbili reformu celého sociálneho systému. Ak tá reforma bude vyzerať jak všetky doterajšie, tak to aj tak dopadne. Tak aspoň na tie tri roky to podporte! Oni to chcú! Oni to chcú, ale oni nemajú možnosť predkladať zákony. Tak preto to predkladám aj v ich mene. Tak ako sme v mene Jednoty dôchodcov Slovenska predložili tú mimoriadnu valorizáciu, ktorú, samozrejme, pán Dostál opäť zhodil zo stola. Pokiaľ išlo o drogy, tam šesťmesačná lehota neprekážala ani pánovi Dostálovi, to sme museli riešiť hneď. Ale pokiaľ išlo o dôchodky, tak ste lipli na tej podmienke ako, ako blázni. Teraz, keď potrebujú dôchodcovia zvýšiť dôchodky, tak ste rovno ten zákon museli zhodiť zo stola. Drogy áno, dôchodcovia nie! Toto je vaše správanie, to je tá arogancia. A ja nehovorím, že musíte, však, však si zoberte, tak prečo neprídete vy s tým nápadom? Tak to predložte vy, keď nechcete, aby to bolo že podporené, opozičný návrh, no tak zoberte a urobte! Len vy to neviete, vy to proste neviete, pritom by sa stačilo len stretnúť s tými opatrovateľkami. Všetko by vám dali, všetko by vám povedali. Nie. Nič. Ale budete tu kecať pol hodiny o vizuálnych pomôckach. Ste normálni? Toto je fakt dôležité? To ste vy, to je tá malosť. A napriek tomu, že to hovorím, pán Šefčík, opäť na vás apelujem. Zdvihnite ruku, stlačte tlačidlo, podporte aspoň v prvom čítaní, v druhom čítaní si to možno ešte upravte! Však urobte niečo iné! A keď nie, tak potom aspoň tu nerozoberajte vizuálne pomôcky, lebo je to až trápne. Hovorím, pozerajú sa na to verejnosť, pozerajú sa na to tie opatrovateľky. Ony túto debatu sledujú, lebo ich zaujíma. (Reakcie z pléna.) Tak keď sa chcete takto zhadzovať (zaznievanie gongu), tak sa zhadzujte, no tak nech sa páči. Nech sa páči. Ale mohli by ste to aspoň podporiť. Nič iné nežiadam. V mene tých opatrovateliek. Ďakujem.